Litera:Imperi Mesaje

Imperi Mesaje
Franz Kafka
Imperi-man (si-ale i dire so) i ave sende a mesaje, dereka de si mori-kama, go tu solo, si piti-fule jura-sumete-man, a mini osura ke ave toma a fuji en da ma fara o loke de imperi sole. Si i imperi a mesaje-man go-i kolenka unda en lado de si mori-kama an i sibila go si a mesaje. Si i pensa ke si e so impotan ke si i make ke mesaje-man i gen-dire baka go si a si. Si i aseta a dereka-neso de mesaje de-i dire via vibe de si kapo. En fore de ale masa de man de da ke i ave veni mira a si mori (ale muro en-i baraje i ave e de-i rompe unda an ale de mega uno de si imperi i en ereki en rondo en lati an tingi o vola de lada) en fore de ale de si-ale, si i sende a si mesaje-man. Mesaje-man i de begin, en uno tempo, sama poten an fatiga-misi o viro. En-i pone eki a uno rama, an den, ota, si i kamina via masa de man. Pero masa de man e so mega; si domo loke e infiniti. Se a open kampo, si i da vola en ke moda! an sun tu i da ia a vunda bata de si punjo en tu mun. Pero en loke de da, ale si make e ke no-uti. Si i en poten ankora a si moda via peribadi kamera de da ma en-en o raja-kasa. Si ni go gana via a si moda. An se si i make a da, nulo i da ave e de-i gana. Si i da nese bata a si moda via lada, an se si i kan make a da, nulo i da ave e de-i gana. Si i da nese kamina via patio, an afa patio, duo-ranko raja-kasa en-i rondo a uno-ranko, an den, uno-tempo gen, raja-kasa, an so en-i sige, go kilo de ano. An se si i rompe o fini via da ma eki o mun (pero da ni kan pasa) raja kapo-siti, senta de mundo, e en da ankora en fore de si, de-i masa o tingi an fule de tera-kipa. No man i pusa a si moda via da, sure no kon mesaje de mori man. Pero tu i sede en tu ventana an i sonjo go tu-ego de da mesaje ven eve i veni.
* An Imperial Message
Category:Mini